b'\n_START_ARTICLE_\nNiilo Kosola\n_START_PARAGRAPH_\nNiilo Vilho Kosola (22. helmikuuta 1911 Lapua \xe2\x80\x93 15. maaliskuuta 1996 Lapua) oli suomalainen, Kansallista Kokoomusta edustanut poliitikko._NEWLINE_Kosola kirjoitti ylioppilaaksi vuonna 1930. Siviiliammatiltaan Kosola oli maanviljelij\xc3\xa4 kotipaikkakunnallaan Lapualla vuodesta 1936. Agronomiksi h\xc3\xa4n oli valmistunut vuonna 1937. Kosola toimi my\xc3\xb6s sihteerin\xc3\xa4 ja neuvojana Etel\xc3\xa4-Pohjanmaan hevosjalostusliiton palveluksessa 1930-luvulta 1950-luvulle._NEWLINE_Ensimm\xc3\xa4isen kerran Kosola valittiin eduskuntaan vuoden 1951 vaaleissa Vaasan l\xc3\xa4\xc3\xa4nin pohjoisesta vaalipiirist\xc3\xa4. H\xc3\xa4net valittiin kansanedustajaksi yhteens\xc3\xa4 viisiss\xc3\xa4 vaaleissa, kolme kertaa Vaasan l\xc3\xa4\xc3\xa4nin pohjoisesta vaalipiirist\xc3\xa4 ja kaksi kertaa Vaasan l\xc3\xa4\xc3\xa4nin vaalipiirist\xc3\xa4. Valtiop\xc3\xa4ivill\xc3\xa4 1964\xe2\x80\x931965 Kosola oli eduskunnan toinen varapuhemies. H\xc3\xa4n toimi kansanedustajana vuoteen 1970. _NEWLINE_Kosola aiheutti yhdess\xc3\xa4 puoluetoverinsa Tuure Junnilan ja Maalaisliiton Lauri Sollan kanssa ns. tulitikku\xc3\xa4\xc3\xa4nestyksell\xc3\xa4 vuoden 1954 eniten huomiota her\xc3\xa4tt\xc3\xa4neen eduskuntaskandaalin. Helmikuun 12. ja 13. p\xc3\xa4ivien v\xc3\xa4lisen y\xc3\xb6n kest\xc3\xa4neess\xc3\xa4 t\xc3\xa4ysistunnossa, \xc3\xa4\xc3\xa4nestett\xc3\xa4ess\xc3\xa4 SKDL:n budjetin sosiaalimenoihin tekemist\xc3\xa4 lukuisista muutosesityksist\xc3\xa4 kolmikko kiilasi tulitikulla \xc3\xa4\xc3\xa4nestysnappinsa n\xc3\xa4ytt\xc3\xa4m\xc3\xa4\xc3\xa4n jatkuvasti ei-\xc3\xa4\xc3\xa4nt\xc3\xa4, jolloin he saattoivat poistua istuntosalista eduskunnan kahvilaan kyll\xc3\xa4stytty\xc3\xa4\xc3\xa4n "\xc3\xa4\xc3\xa4nestysmaratoniin". Puhemies K.-A. Fagerholm antoi Kosolalle, Junnilalle ja Sollalle tapauksen johdosta nuhteet ja varoituksen._NEWLINE_Kosola toimi ministerin\xc3\xa4 elokuusta 1958 tammikuuhun 1959, yhteens\xc3\xa4 138 p\xc3\xa4iv\xc3\xa4n ajan, K.-A. Fagerholmin III hallituksessa, joka tunnetaan my\xc3\xb6s nimell\xc3\xa4 y\xc3\xb6pakkashallitus. Kosola oli ministeri maatalousministeri\xc3\xb6ss\xc3\xa4 eli II maatalousministeri._NEWLINE_Kosola toimi kolmesti presidentin valitsijamiehen\xc3\xa4, vuosina 1956, 1962 ja 1968. H\xc3\xa4n toimi poliittisella urallaan my\xc3\xb6s kokoomuksen varapuheenjohtajana ja piirij\xc3\xa4rjest\xc3\xb6ns\xc3\xa4 puheenjohtajana. Urho Kekkosen oman arvion mukaan Kosola antoi ratkaisevan \xc3\xa4\xc3\xa4nen vuoden 1956 presidentinvaalissa, jonka Kekkonen voitti valitsijamies\xc3\xa4\xc3\xa4nin 151\xe2\x80\x93149. Kekkosen mukaan Kosola oli n\xc3\xa4ytt\xc3\xa4nyt h\xc3\xa4nelle vaalilippunsa._NEWLINE_Niilo Kosola oli Vihtori Kosolan, Lapuan liikkeen johtajan poika. H\xc3\xa4n meni naimisiin vuonna 1937 Ilma Inkeri Vennan kanssa._NEWLINE_Kosolalle my\xc3\xb6nnettiin maanviljelysneuvoksen arvonimi vuonna 1977.'